রবিবার বিধানগরের পূর্বাঞ্চলীয় সাংস্কৃতিক কেন্দ্রে দলের মুখপত্রের ৫০তম প্রতিষ্ঠাদিবসে অনুষ্ঠানের আয়োজন করে সিপিএম। অনুষ্ঠানে উপস্থিত থাকলেও বক্তৃতা করেননি প্রাক্তন মুখ্যমন্ত্রী বুদ্ধদেব ভট্টচার্য। বামপন্থী বৃত্তের বাইরে রয়েছে, অথচ ‘ধর্মনিরপেক্ষ গণতান্ত্রিক’, এমন লোকজন এবং শক্তিকে ঐক্যবদ্ধ করার কথা শোনা গিয়েছে সূর্যকান্তের বক্তৃতায়। তাঁর কথায়, ‘‘রাজ্যের শাসকদলের অপশাসনের বিরুদ্ধে যাঁরা রুখে দাঁড়াতে চান, দলমত নির্বিশেষে তাঁদের সকলকে ঐক্যবদ্ধ করার করার দায়িত্ব নিতে হবে বামপন্থীদেরই। সব মানুষের কাছে যেতে হবে।’’
অন্যদিকে, বিমানের এদিনের বক্তব্যে ধরা পড়েছে আক্ষেপের সুর। তিনি বলেন, ‘‘আমরা, বামমনস্কেরা সব বিষয়ে একসঙ্গে এগোতে পারছি না।’’ গত বছরের নভেম্বর মাসে ‘আড়’ ভেঙে ‘জাঠা’ (মিছিল) করতে দেখা গিয়েছিল সিপিএম এবং অন্য বামদলগুলির নেতা-কর্মীদের। যার প্রতিফলন ঘটেছিল গত বছরের ২৭ ডিসেম্বরের সিপিএমের ব্রিগেডের সভায়। ভরা ব্রিগেড দেখেছিল রাজ্যবাসী। কিন্তু সকলকে যে এখনও ‘লড়াই’য়ে নামানো যায়নি, তা মানছেন বিমান। এদিন বামফ্রন্টের চেয়ারম্যানের মন্তব্য, ‘‘তৃণমূল যে অবস্থা তৈরি করেছে, তার পরিবর্তন করতে হবে। কিন্তু তা শুধু ঘরে বসে দেখব— এমন মনোভাব পরিত্যাগ করে রাস্তায় আন্দোলন করতে হবে।’’ বামেরা ক্ষমতায় এলে তাঁদের মনোভাব কেমন হবে তা নিয়েও এদিন আলোচনা করেছেন সূর্যকান্ত। সেক্ষেত্রে জনগণের সঙ্গে পরামর্শের প্রয়োজনের কথা উল্লেখ করেন সিপিএমের রাজ্য সম্পাদক।  
আগামী বিধানসভা নির্বাচনে রাজ্যে রণকৌশল ঠিক করতে দলের বিভিন্ন স্তরে বৈঠক করছেন বিজেপি’র কেন্দ্রীয় নেতৃত্ব। বিজেপি’কে গুরুত্ব দিতে না চাইলেও গেরুয়া শিবির নিয়ে একটু হলেও যে ‘চিন্তায়’ রয়েছে বামেরা, তা এদিন সূর্যকান্তের মন্তব্যেই পরিষ্কার হয়ে যায়। বিজেপি’কে খোঁচা দিয়ে তিনি বলেন, ‘‘বিজেপি’কে তো রাজনৈতিক দল বলা যায় না। ওটা আরএসএসের (রাষ্ট্রীয় স্বয়ংসেবক সঙ্ঘ) শাখা। কোথায় কী উড়বে, কোথায় রথ বেরোবে তা নিয়ে দফায় দফায় বৈঠক করছে ওরা।’’ এদিনের অনুষ্ঠানের শেষলগ্নে বক্তৃতা করেন সিপিএমের সাধারণ সম্পাদক সীতারাম ইয়েচুরি। তৃণমূলের সরকারকে সরানোর আবেদন জানিয়ে সীতারামের পর্যবেক্ষণ, ‘‘তৃণমূলকে সরাতে যত দেরি হবে, মানুষের তত বেশি ক্ষতি হবে।’’